**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2017 ԹՎԱԿԱՆԻ ՀՈՒՆԻՍԻ 29-ի N 757-Ն ՈՐՈՇՄԱՆ ՄԵՋ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ՎԵՐԱԲԵՐՅԱԼ**

**1. Իրավական ակտի ընդունման անհրաժեշտությունը (նպատակը)**

Հաշվի առնելով ՀՀ կառավարության՝ 2020 թվականի փետրվարի 6-ին կայացած նիստի N ԱՔ/23-2020 արձանագրությամբ տրված հանձնարարականը՝ սպանդանոցային գործունեության կազմա­կերպումն առանց խոչընդոտների և առավելագույնս պարզեցված ընթացակարգերով իրականացնելու վերաբերյալ, ինչպես նաև այն, որ ՀՀ կառավարության 2017 թվականի հունիսի 29-ի «Շինությունների նպատակային նշանակության դասակարգման ցանկը սահմանելու մասին» N 757-Ն որոշմամբ սահմանված ցանկերում սպանդանոցի համար նախատեսված շինությունը (այսուհետ՝ սպանդանոց) ընդգրկված չէ, անհրաժեշտություն է առաջացել այն ներառելու նշված որոշման 1-ին կետի 4) ենթակետով սահմանված արտադրական նպատակային նշանակության շենքերի, շինությունների դասակարգման ցանկի 3-րդ կետում:

**2. Ընթացիկ իրավիճակը և խնդիրները**

ՀՀ կառավարության 2017 թվականի հունիսի 29-ի «Շինությունների նպատակային նշանակության դասակարգման ցանկը սահմանելու մասին» N 757-Ն որոշմամբ սահմանվել է, որ Հայաստանի Հանրապետության տարածքում շենքերը, շինությունները դասակարգվում են բնակելի, հասարակական և արտադրական նպատակային նշանակության: Սպանդանոցը չի ներառվել որոշմամբ սահմանված ցանկերում: ՀՀ օրենսդրությամբ հստակեցված չեն նաև սպանդանոցների կառուցման և սպասարկման համար նախատեսված հողամասերի նպատակային և գործառնական նշանակությունները:

Ելնելով վերոգրյալից` անհրաժեշտություն է առաջացել համապատասխան լրացում կատարելու նշված որոշման մեջ: Որոշման ընդունմամբ կհստակեցվի սպանդանոցի նպատակային նշանակությունը, ինչպես նաև կկարգավորվի դրա զբաղեցրած հողամասի նպատակային և գործառնական նշանակությունների դասակարգման հարցը:

**3. Կարգավորման նպատակը և բնույթը**

Նախագծի ընդունմամբ կկարգավորվեն սպանդանոցների նպատակային նշանակությունը, ինչպես նաև դրանց կառուցման և սպասարկման համար նախատեսված հողամասերի նպատակային և գործառնական նշանակությունների դասակարգումը:

**4. Նախագծի մշակման գործընթացում ներգրավված ինստիտուտները, անձինք և նրանց դիրքորոշումը**

Նախագիծը մշակվել է Կադաստրի կոմիտեի կողմից:

**5. Ակնկալվող արդյունքը**

Ներկայացվող փոփոխությամբ կկարգավորեն սպանդանոցների նպատակային նշանակությունը, ինչպես նաև դրանց կառուցման և սպասարկման համար նախատեսված հողամասերի նպատակային և գործառնական նշանակությունների դասակարգումը, կապահովվեն դրանց նկատմամբ իրավունքների պետական գրանցման ժամանակ ի հայտ եկող իրավական խոչընդոտների լուծումները՝ կապված շինության և հողամասերի նպատակային նշանակությունների դասակարգման և դրանց անհամապատասխանությունների հետ:

**Տ Ե Ղ Ե Կ Ա Ն Ք**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2017 ԹՎԱԿԱՆԻ ՀՈՒՆԻՍԻ 29-ի N 757-Ն ՈՐՈՇՄԱՆ ՄԵՋ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ՊԵՏԱԿԱՆ ԲՅՈՒՋԵՈՒՄ ԾԱԽՍԵՐԻ ՈՒ ԵԿԱՄՈՒՏՆԵՐԻ ԱՎԵԼԱՑՄԱՆ ԵՎ ՆՎԱԶԵՑՄԱՆ ՄԱՍԻՆ**

«Հայաստանի Հանրապետության կառավարության 2017 թվականի հունիսի 29-ի N 757-Ն որոշման մեջ լրացում կատարելու մասին» Հայաստանի Հանրապետության կառավարության որոշման նախագծի ընդունումը Հայաստանի Հանրապետության 2020 թվականի պետական բյուջեի եկամուտներում և ծախսերում ավելացում կամ նվազում չի առաջացնում: